ጥቅምት 3 በአዲስ አበባ የሽብር ጥቃት ለመፈፀም የተንቀሳቀሱት የሽብር ቡድን አባላት በሙሉ በቁጥጥር ስር ዋሉ
– ጥቅምት 3 ቀን 2006 በአዲስ አበባ ስታዲየም የኢትዮጵያና የናይጄሪያ እግር ኳስ ጨዋታን ሲከታተሉ በነበሩ ዜጎች ላይ የሽብር ጥቃት ለመፈፀም የተንቀሳቀሱት የሽብር ቡድን አባላት በሙሉ በቁጥጥር ስር መዋላቸውን የብሄራዊ መረጃና ደህንነት አገልግሎትና የፌደራል ፖሊስ የጋራ ፀረ ሽብር  ግብረ ኃይል  አስታወቀ፡፡በቁጥጥር ስር የዋሉት የአሸባሪው አልሸባብ  አባላት በወቅቱ ቦሌ አካባቢ ተከራይተው በነበረው ቤት በደረሰው ፍንዳታ ሕይወታቸው ካለፈው ባልደረቦቻቸው ጋር የንፁኃንን ደም ለማፍሰስ በቅንጅት ሲሰሩ የነበሩ መሆናቸውን በምርመራ መረጋገጡን ነው ግብረኃይሉ የገለጸው፡፡የሽብር ቡድኑ አባላት በጅግጅጋ በተከበረው የብሔር ብሔረሰቦችና ህዝቦች ቀን በዓል ላይም ጥቃት ለመፈፀም ሲንቀሳቀሱ  እንደነበር በምርመራው ተረጋግጧል ብሏል ግብረ ሀይሉ፡፡የሽብር ጥቃቱን ሊፈጽሙ የነበሩት የሽብር ቡድኑ አባላት በሙሉ ሶማሊያውያን ቢሆኑም ለሽብር ጥቃቱ ስኬታማነት እንዲረዳቸው የኢትዮጵያ ፓስፖርትና መታወቂያ ይዘው ሲንቀሳቀሱ እንደነበር ግብርሀይሉ ለኢትዮጵያ ሬዲዮና ቴሌቪዥን ድርጅት ገልጿል፡፡